Sapu kritiseer aanstelling van nuwe polisiehoofdeKhehla John Sitole, nasionale polisiekommissaris (Foto: ANA) Die Suid-Afrikaanse Polisie-Unie (Sapu) het vandeesweek die nuwe polisiehoofde gekritiseer en gesê dié aanstellings is bloot “begunstigingstoekennings” vir diegene wat lojaal aan genl. Khehla Sitole, nasionale polisiekommissaris, is. Sapu het gesê hy wil ŉ “streng waarskuwing” aan Sitole rig en dit duidelik stel dat sy jongste aanstellings “totaal onaanvaarbaar” is. Oscar Skommere, Sapu-woordvoerder, het gesê Sitole se aanstelling van “ongekwalifiseerde adjunk- nasionale kommissarisse” wek “groot kommer” en is boonop ŉ duidelike teken van “begunstiging”. “Sitole het omstrede mense soos lt.genl. Jacob Tsumane aangestel as die adjunk- nasionale kommissaris van misdaadopsporing en Ntombenhle Vuma van genl.maj. na lt.genl. bevorder in sy nuwe pos as adjunk- nasionale kommissaris van bestuursdienste,” het Skommere gesê. Hy sê dié aanstellings mag op die oog af geen vrae ontlok nie, maar met nadere ondersoek is dit wel duidelik dat Sitole dié aanstellings bloot gemaak het “om die begunstigingsnetwerk in die Suid-Afrikaanse polisiediens” te handhaaf. Volgens hom gaan dié aanstellings op ŉ ramp afstuur. Die “opgeblase topbestuur” in die polisie kan selfs moontlik tot verdere onstabiliteit lei. “Daar is meer verdienstelike polisiegeneraals wat die SAPD kan help bevorder. Sapu vra nie om gunste nie, ons eis regverdigheid en geregtigheid. Om lojaliste met senior en invloedryke posisies te beloon, sal die polisie niks baat nie.”